VINO-AROQ MAHSULOTLARINI ULGURJI VA ChAKANA SOTIShNI TARTIBGA SOLISh TO‘G‘RISIDA

Vino-aroq mahsulotlarining noqonuniy aylanishi va ular narxlarining sun’iy ravishda oshirilishi hollarining oldini olish, alkogolli mahsulotlar savdosini tashkil etishni takomillashtirish maqsadida Vazirlar Mahkamasi qaror qiladi:
 2. Quyidagilar:
 ishlab chiqaruvchi korxonalarga va hududiy ixtisoslashtirilgan ulgurji savdo bazalariga vino-aroq mahsulotlari bilan chakana savdo qilish;
 vino-aroq mahsulotlari bilan chakana savdo qilish huquqiga ega bo‘lgan savdo tashkilotlariga bu mahsulotlar bilan ulgurji va mayda savdo qilish taqiqlansin.
 3. “O‘zsharobsanoat” AJ:
 
 bir oy muddatda Qoraqalpog‘iston Respublikasi, viloyatlar va Toshkent shahrida vino-aroq mahsulotlarining hududiy ixtisoslashtirilgan savdo bazalarini belgilangan tartibda tashkil etsin va ularni ro‘yxatdan o‘tkazsin hamda ularning faoliyat ko‘rsatishini ta’minlasin;
 respublikaning barcha mintaqalarini zarur hajmda va turlardagi vino-aroq mahsulotlari bilan barqaror ta’minlash maqsadida ishlab chiqarilayotgan mahsulotlarning muntazam marketingini ta’minlasin;
 ikki hafta muddatda o‘ziga qarashli barcha firma do‘konlarini yuridik shaxs sifatida ro‘yxatdan o‘tkazsin;
 xizmat ko‘rsatuvchi tijorat banklari bilan birgalikda ulgurji savdo bazalari va firma do‘konlarini zarur aylanma mablag‘lar bilan ta’minlasin.
 4. O‘zbekiston Respublikasi Moliya vazirligi va Davlat soliq qo‘mitasi Markaziy bank bilan birgalikda vino-aroq mahsulotlarini ulgurji va chakana sotishdan tushgan tushumni hisobga olish va nazorat qilishning maxsus tartibini ikki hafta muddatda ishlab chiqsinlar va tasdiqlasinlar.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 “O‘zsharobsanoat” AJga hududiy ixtisoslashtirilgan savdo bazalarini tashkil etishda va ularning faoliyatini tashkil etishda ko‘maklashsinlar;
 ikki hafta muddatda vino-aroq mahsulotlari bilan savdo qilish huquqini beruvchi ruxsatnomalar, ulardan ulgurji va mayda ulgurji savdo qilish huquqini chiqarib tashlagan holda, qayta ro‘yxatdan o‘tkazilishini ta’minlasinlar;
 6. O‘zbekiston Respublikasi Moliya vazirligi:
 ishlab chiqaruvchi korxonalarning ular hududidan tashqaridagi omborlaridan va ularning yuridik shaxs maqomiga ega bo‘lmagan firma do‘konlari orqali vino-aroq mahsulotlarining sotilishini taqiqlasin;
 spirt va vino-aroq ishlab chiqaruvchi korxonalarga tayinlangan moliya inspektorlarini ularning kasb layoqatiga talabchanlikni kuchaytirgan holda, joriy yilning mart-aprel oylarida qayta attestatsiyadan o‘tkazsin.
 8. O‘zbekiston Respublikasi Prokuraturasi va Davlat soliq qo‘mitasi vino-aroq mahsulotlari ishlab chiqarishda, ularning aylanishida va sotilishida qonun buzishlar va suiiste’mollarning oldini olish maqsadida ta’sirchan va muntazam nazoratni ta’minlovchi zarur kompleks chora-tadbirlar ko‘rsinlar.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari B.S. Hamidov, B.M. Olimjonov va M.Z. Usmonov zimmasiga yuklansin.